กนง.ห่วงตลาดการเงินผันผวน
คณะกรรมการนโยบายการเงิน ห่วงภาวะตลาดการเงินผันผวน ตามความไม่แน่นอนของตลาดโลก
30 ก.ย. 2558

คณะกรรมการนโยบายการเงิน ห่วงภาวะตลาดการเงินผันผวน ตามความไม่แน่นอนของตลาดโลก
เมื่อวันที่ 30 ก.ย. คณะกรรมการนโยบายการเงิน (กนง.) เปิดเผยรายงานการประชุมฉบับย่อ ระบุว่าภาวะเศรษฐกิจโลกโดยรวมชะลอลงเมื่อเทียบกับการประชุมครั้งก่อน จากการชะลอตัวของเศรษฐกิจจีนและเอเชียเป็นสำคัญ และมีปัจจัยลบมากขึ้น จากความผันผวนของตลาดการเงินโลก จากตลาดการเงินจีนและความไม่แน่นอนการปรับขึ้นอัตราดอกเบี้ยของธนาคารกลางสหรัฐฯ ขณะที่ตลาดการเงินการเงินไทยมีความผันผวนมากขึ้น ตามความผันผวนของตลาดการเงินโลก
มีผลให้นักลงทุนต่างชาติลดการถือครองหลักทรัพย์และพันธบัตรของเศรษฐกิจภูมิภาคเอเชีย ตามความเสี่ยงการชะลอตัวของจีนที่มีมากขึ้น มีผลให้อัตราแลกเปลี่ยนบาทต่อเงินเหรียญสหรัฐอ่อนค่าลง แต่โดยรวมสอดคล้องกับการเปลี่ยนแปลงของค่าเงินในภูมิภาค ขณะที ตลาดหุ้นปรับลดลง และอัตราผลตอบแทนพันธบัตรรัฐบาลปรับเพิ่มขึ้น
อย่างไรก็ดี กนง.ประเมินว่าความผันผวนของตลาดการเงินโลกที่เพิ่มสูงจะมีผลกระทบต่อเศรษฐกิจโดยรวมในวงจำกัด เนื่องจากเสถียรภาพด้านต่างประเทศของไทยอยู่ในเกณฑ์ดีเพียงพอที่จะรองรับความผันผวนที่เพิ่มขึ้นได้ อาทิ ดุลบัญชีเดินสะพัดยังเกินดุลต่อเนื่อง สัดส่วนหนี้ต่างประเทศต่ออัตราการเติบโต(จีดีพี)ต่ำ เงินทุนสำรองทางการเพียงพอที่จะรองรับการเคลื่อนย้ายเงินทุนระหว่างประเทศ แต่ยังต้องติดตามอย่างใกล้ชิด เพราะอาจส่งผลกระทบต่อความเชื่อมั่นของนักลงทุนและการเคลื่อนย้ายเงินทุนระหว่างประเทศได้
สำหรับภาวะเศรษฐกิจในประเทศ การขยายตัวของเศรษฐกิจไทยไตรมาส 2 และเดือนก.ค.ปีนี้เป็นไปอย่างช้าๆ และมีแนวโน้มอ่อนแรงกว่าที่เคยประเมินไว้ ภายใต้สถานการณ์ที่ปัจจัยเสี่ยงด้านลบมีมากกว่าด้านบวก ทำให้กนง.มีการปรับลดจีดีพีปีนี้เหลือ 2.7% และปีหน้าเหลือ 3.7% จากส่งออกที่หดตัว เช่นเดียวกันรายได้เกษตรกรที่มีแนวโน้มหดตัวมากขึ้น รายได้ครัวเรือนในภาพรวมยังไม่กระเตื้องขึ้นเป็นปัจจัยลบต่อความเชื่อมั่นและการใช้จ่ายของภาคเอกชน ส่งผลต่อเนื่องไปยังการลงทุนของภาคเอกชนชะลอตาม
ดังนั้น จึงมีมติเอกฉันท์ให้คงดอกเบี้ยไว้ที่ 1.5% เพื่อผ่อนคลายนโยบายการเงินให้มีส่วนช่วยเศรษฐกิจที่มีความเสี่ยงด้านต่ำ และกนง.พร้อมจะใช้เครื่องมือเชิงนโยบายที่มีอยู่อย่างเหมาะสมสนับสนุนการฟื้นตัวของเศรษฐกิจควบคู่กับการรักษาเสถียรภาพเศรษฐกิจการเงิน